Училищата остават затворени , ограничава се свободата на придвижване : в борбата срещу коронавируса Германия въвежда още по - строги мерки . Засега до 31 януари . Нови ограничения ще има в Германия в борбата срещу разпространяването на коронавируса . Това стана ясно след днешната среща на канцлерката Ангела Меркел с министър - председателите на 16 - те федерални провинции . От определено равнище на разпространение нагоре ще бъдат въвеждани ограничения в придвижването на хората . В момента мярката засяга 67 окръзи и общини , много от които са в провинциите Саксония и Тюрингия . Върху частните контакти между хората също ще бъдат наложени общи ограничения , които ще важат засега до 31 януари - заедно с досегашните . До 31 януари остава в сила решението да бъдат затворени обектите за обществено хранене , за прекарване на свободното време и за културни събития , както и търговските обекти , които влизат в съответния списък . Новите ограничения на свободното придвижване ще засегнат онези окръзи и общини , където за едноседмичен период са регистрирани над 200 новозаразени на 100 000 души население . Там ще важи правилото , че никой няма право " без основателна причина " да се отдалечава на повече от 15 километра от местоживеенето си . Изрично се посочва , еднодневните туристически излети не се смятат за " основателна причина " . Колкото до частните контакти , в засегнатите окръзи и общини отделният човек ще може да се среща само с още едно лице , което не принадлежи към домакинството . Допустимо остава събирането на членовете на семейството от едно домакинство .